U-I-134/25
Natisni
Opravilna št.:
U-I-134/25
Datum odločitve:
27. 10. 2025
ECLI:
ECLI:SI:USRS:2025:U.I.134.25
Akt:
Odlok o občinskem prostorskem načrtu Občine Ivančna Gorica (Uradni list RS, št. 73/13, 81/16 in 25/17 – popr.) v delu, ki določa namensko rabo zemljišč parc. št. 300/15, 300/16, 300/17, 300/17, 300/19, 300/20 in 300/10 – del, vse k. o. Temenica
Izrek:
Pobuda za začetek postopka za oceno ustavnosti in zakonitosti Odloka o občinskem prostorskem načrtu Občine Ivančna Gorica (Uradni list RS, št. 73/13, 81/16 in 25/17 – popr.) v delu, ki določa namensko rabo zemljišč parc. št. 300/15, 300/16, 300/17, 300/17, 300/19, 300/20 in 300/10 – del, vse k. o. Temenica, se zavrže.
Evidenčni stavek:
Do odprave protiustavnosti, ugotovljene z odločbo Ustavnega sodišča št. U-I-474/22 z dne 20. 3. 2025, Ustavno sodišče ni pristojno za presojo skladnosti prostorskih izvedbenih aktov.
Geslo:
1.5.51.1.2 - Ustavno sodstvo - Odločbe - Vrste odločitev Ustavnega sodišča - V postopku abstraktne presoje - Zavrženje pobude.
1.4.51.6 - Ustavno sodstvo - Postopek - Procesne predpostavke (v vseh postopkih razen v postopku ustavne pritožbe) - Drugo.
Pravna podlaga:
Člen 25.3, Zakon o Ustavnem sodišču [ZUstS]
Vrsta zadeve:
ocena ustavnosti in zakonitosti predpisov in drugih splošnih aktov
Vrsta akta:
občinski predpis
Vlagatelj:
Pavel Piškur, Brezovica in drugi
Datum vloge:
16. 9. 2025
Vrsta odločitve:
sklep
Vrsta rešitve:
zavrženje
Dokument:
US34269
Dokument v PDF obliki:
U-I-134-25.pdf
146 KB
Prenesite datoteko
U-I-134/25-5
27. 10. 2025
SKLEP
Ustavno sodišče je v postopku za preizkus pobude Pavla Piškurja, Brezovica, Silva Berdajsa, Šentvid pri Stični, in Jureta Šumija, Ljubljana, ki jih vse zastopa Odvetniška družba dr. Aljoša Dežman, o. p., d. o. o., Ljubljana, na seji 27. oktobra 2025
sklenilo:
Pobuda za začetek postopka za oceno ustavnosti in zakonitosti Odloka o občinskem prostorskem načrtu Občine Ivančna Gorica (Uradni list RS, št. 73/13, 81/16 in 25/17 – popr.) v delu, ki določa namensko rabo zemljišč parc. št. 300/15, 300/16, 300/17, 300/17, 300/19, 300/20 in 300/10 – del, vse k. o. Temenica, se zavrže.
OBRAZLOŽITEV
1. Pobudniki izpodbijajo
Odlok o občinskem prostorskem načrtu Občine Ivančna Gorica
(v nadaljevanju Odlok) v delu, v katerem naj bi spremenil namensko rabo njihovih zemljišč parc. št. 300/10 – del, 300/15, 300/16, 300/17, 300/18, 300/19 in 300/20, vse k. o. Temenica (prej parc. št. 300/8, ista k. o.), iz območja stavbnih zemljišč znotraj ureditvenega območja počitniškega naselja Čagošče v območje kmetijskih zemljišč. Zatrjujejo, da je Odlok v tem delu v neskladju s 7., 10., 19. in 47. členom Zakona o prostorskem načrtovanju (Uradni list RS, št. 33/07, 108/09, 57/12 in 109/12 – v nadaljevanju ZPNačrt), 9. in 10. členom Zakona o urejanju prostora (Uradni list RS, št. 61/17 – ZUreP-2), načelom pravne varnosti in predvidljivosti iz 2. člena Ustave ter s 33., 67. in 69. členom ter tretjim odstavkom 153. člena Ustave.
2. Zakon o urejanju prostora (Uradni list RS, št. 199/21, 23/24, 109/24 in 75/25 – v nadaljevanju ZUreP-3), ki se je začel uporabljati 1. 6. 2022 (342. člen ZUreP-3), v prvem odstavku 61. člena določa, da je zoper prostorske izvedbene akte mogoč upravni spor pred Upravnim sodiščem. V drugem in tretjem odstavku 61. člena ZUreP-3 so urejene pristojnosti Upravnega sodišča pri odločanju o zakonitosti prostorskih izvedbenih aktov kot splošnih aktov. Pobudniki s pobudo izpodbijajo občinski prostorski izvedbeni akt, ki je splošni pravni akt lokalne skupnosti. Ustavno sodišče je na podlagi četrte alineje prvega odstavka 160. člena Ustave pristojno odločati o skladnosti predpisov lokalnih skupnosti z Ustavo in zakoni.
3. Ustavno sodišče je z odločbo št. U-I-474/22 z dne 20. 3. 2025 (Uradni list RS, št. 25/25) ugotovilo, da so prvi, drugi in tretji odstavek 61. člena ZUreP-3 v neskladju z Ustavo, ker je zakonodajalec Upravnemu sodišču podelil pristojnost, ki vsebinsko ustreza pristojnostim in pooblastilom Ustavnega sodišča iz četrte alineje prvega odstavka 160. člena Ustave. Vendar je Ustavno sodišče v 3. točki izreka odločbe št. U-I-474/22 zaradi zavarovanja zahteve po učinkovitem sodnem varstvu zoper prostorske izvedbene akte omogočilo nadaljnjo uporabo sicer protiustavne zakonske ureditve, ki sodno varstvo zoper prostorske izvedbene akte zagotavlja pred Upravnim sodiščem v upravnem sporu. Določilo je, da je do odprave ugotovljenega neskladja prvega do tretjega odstavka 61. člena ZUreP-3 Upravno sodišče pristojno odločati v upravnem sporu zoper prostorske izvedbene akte, opredeljene v drugem odstavku 61. člena ZUreP-3.
4. Odlok je bil sprejet na podlagi ZPNačrt, vendar v skladu z drugim odstavkom 294. člena ZUreP-3 velja kot občinski prostorski načrt. Pobudniki
Odlok
izpodbijajo v delu, v katerem ta določa
namensko rabo njihovih zemljišč, kar pomeni, da ga
izpodbijajo v delu določitve namenske rabe prostora (prva alineja tretjega odstavka 61. člena ZUreP-3). Pobudo za začetek postopka za oceno ustavnosti in zakonitosti izpodbijanega dela Odloka so vložili 12. 9. 2025, torej po začetku uporabe ZUreP-3 (1. 6. 2022) in po objavi odločbe Ustavnega sodišča št. U-I-474/22 v Uradnem listu Republike Slovenije.
[1]
Ob upoštevanju prvega, drugega in tretjega odstavka 61. člena ZUreP-3 ter 3. točke izreka odločbe Ustavnega sodišča št. U-I-474/22 Ustavno sodišče ni pristojno za odločanje o tej pobudi. Zato jo je zavrglo.
5. Ustavno sodišče je sprejelo ta sklep na podlagi tretjega odstavka 25. člena Zakona o Ustavnem sodišču (Uradni list RS, št. 64/07 – uradno prečiščeno besedilo, 109/12, 23/20, 92/21 in 22/25 – ZUstS) ter prve alineje tretjega odstavka 46. člena Poslovnika Ustavnega sodišča (Uradni list RS, št. 86/07, 54/10, 56/11, 70/17 in 35/20) v sestavi: predsednik dr. Rok Čeferin ter sodnici in sodniki dr. Matej Accetto, Dr. Dr. Klemen Jaklič (Oxford ZK, Harvard ZDA), dr. Rajko Knez, dr. Neža Kogovšek Šalamon, dr. Špelca Mežnar, dr. Rok Svetlič in Marko Šorli. Sklep je sprejelo soglasno.
dr. Rok Čeferin
Predsednik
[1]
Odločba Ustavnega sodišča št. U-I-474/22 je bila v Uradnem listu Republike Slovenije objavljena 11. 4. 2025
.
⇒